CELEX: 52014XG0606(01)
Language: hu
Date: 2014-06-06 00:00:00
Title: A Tanács következtetései az EU vámuniójának irányítási reformjáról

6.6.2014   
            
            
               HU
            
            
               Az Európai Unió Hivatalos Lapja
            
            
               C 171/1
            
         A TANÁCS KÖVETKEZTETÉSEI AZ EU VÁMUNIÓJÁNAK IRÁNYÍTÁSI REFORMJÁRÓL
   2014/C 171/01
   AZ EURÓPAI UNIÓ TANÁCSA,
   EMLÉKEZTETVE
   
               —
            
            
               arra, hogy az EU vámuniója elkötelezett az Európai Uniónak az EUSZ 2. cikkében meghatározott céljai iránt, és hozzájárul e célok teljesítéséhez;
            
         
               —
            
            
               arra, hogy az EU vámuniója az európai integráció és az európai politika egyik legsikeresebb példája;
            
         
               —
            
            
               arra, hogy az EU vámunióját szilárd jogi keret alapozza meg, amely az Unió kizárólagos hatáskörébe tartozik, ám a vámügyi jogszabályok végrehajtása és az e célból folytatott együttműködés elsősorban a tagállamok felelőssége;
            
         
               —
            
            
               a vámunió helyzetéről szóló 2012. december 21-i bizottsági közleményre (1), amelyben a Bizottság felkérte az Európai Parlamentet és a Tanácsot arra, hogy a prioritások meghatározása érdekében kezdjenek párbeszédet az érdekelt felekkel, valamint hajtsák végre a vámunió irányításának reformját;
            
         
               —
            
            
               a vámunió fejlődése érdekében követendő stratégia terén elért előrehaladásról szóló 2012. december 10-i tanácsi következtetésekre (2), amelyekben a Tanács felhívta a figyelmet többek között arra, hogy javítani kell a vámunió belső irányítását, erősíteni kell az egyéb szervekkel és a magánszektorral való együttműködést, valamint nagy figyelmet kell fordítani azokra a feltételekre és erőforrásokra, amelyek ahhoz szükségesek, hogy a legjobb szolgáltatást lehessen nyújtani a gazdasági szereplők számára;
            
         
               —
            
            
               a főigazgatók magas szintű munkacsoportjának jelentésére, amely a vámunió helyzetéről szóló bizottsági közleményben azonosított kihívásokkal és az abban foglalt javaslatokkal foglalkozik;
            
         
               —
            
            
               az Európai Bizottság azon kötelezettségvállalására, miszerint 2014-ig előterjeszti az EU vámuniójának irányítási reformjára vonatkozó tervet;
            
         
               —
            
            
               arra, hogy az irányításra vonatkozó átfogó célkitűzések között szerepel, hogy javítani kell az EU vámuniójának működési hatékonyságát, és ezt a leginkább költséghatékony módon, az uniós és a tagállami erőforrások leggazdaságosabb felhasználásával kell végrehajtani;
            
         TUDOMÁSEUL VÉVE:
   
               —
            
            
               hogy az EU vámuniója jelentős fejlődésen ment keresztül a tevékenységek mértéke, az információtechnológiai megvalósítás, valamint a szakpolitikai és jogszabályi háttér tekintetében;
            
         
               —
            
            
               hogy a vámigazgatási szervek 2010-ben elvégzett „önértékeléséről” készített tanulmány következtetései szerint a vámunió megvalósításával kapcsolatos irányítás fejlesztésére és korszerűsítésére van szükség;
            
         
               —
            
            
               az EU vámuniójának értékeléséről szóló bizottsági tanulmány következtetéseit;
            
         
               —
            
            
               hogy a folyamatosan alakuló szakpolitikai szükségletekre, az érdekelt felek igényeire és a változó globális üzleti környezetre való gyors reagálás biztosítása magas színvonalú szolgáltatásokat tesz szükségessé az EU vámuniójának minden tevékenységi területén és az eredmények mérése tekintetében egyaránt;
            
         
               —
            
            
               a gazdasági szereplőkkel és a kereskedelmi közösséggel való szoros együttműködés – mint a jogszerű kereskedelem támogatásának és elősegítésének eszköze – jelentőségét, valamint annak fontosságát, hogy hatékony stratégiák kerüljenek kidolgozásra az üzleti modellek kellő figyelembevétele mellett;
            
         
               —
            
            
               az uniós tagállamok vámigazgatási szerveinek vezetői és a Bizottság Adóügyi és Vámuniós Főigazgatósága (TAXUD) által 2014. március 21-én elfogadott athéni nyilatkozatot, amely szerint a főigazgatók irányítási reformmal foglalkozó magas szintű munkacsoportjának következtetései határozott támogatást élveznek; valamint különösen azt, hogy a 28 tagállam egyhangúlag jóváhagyta a Vámpolitikai Csoportnak adott, a mellékletben foglaltak szerinti megbízást;
            
         ELISMERVE:
   
               —
            
            
               hogy – tekintettel arra, hogy az EU vámuniója általánosságban jól működik – a vámunió működésének javítása érdekében hozott intézkedéseknek kiegészítő jellegűeknek kell lenniük, elsősorban a már meglévő struktúrákra és eljárásokra kell épülniük, és kellően figyelembe kell venniük a vámügyi irányítás előtt álló jövőbeli kihívásokat;
            
         
               —
            
            
               a vámigazgatási szervek szerepét, hiszen ezek a nemzetközi kereskedelem felügyeletéért elsősorban felelős hatóságok, amelyek fontos szerepet töltenek be a kereskedelmi eljárások egyszerűsítése, valamint a pénzügyi érdekek védelme és a társadalom védelme területén is;
            
         
               —
            
            
               hogy a vámigazgatás szerepe számottevően megváltozott az elmúlt években, hiszen a vámbeszedés és a csempészet területén kívül más területeken is folyamatosan bővülő feladatokkal rendelkezik, és fontos, hogy ezt a szerepet politikai szinten – többek között a Miniszterek Tanácsán belül – és a nyilvánosság körében is pontosan értsék és támogassák;
            
         
               —
            
            
               a szakpolitika-kialakítás integráltabb megközelítésének fontosságát a vámügyhöz kapcsolódó minden területen, mivel ez kulcsfontosságú tényező a vámunió jobb működése szempontjából;
            
         
               —
            
            
               a tagállamok pénzügyi és erőforrásbeli korlátait az új szakpolitikák végrehajtása és az informatikai rendszerek fejlesztése során;
            
         FELKÉRI A BIZOTTSÁGOT ÉS A TAGÁLLAMOKAT, hogy
   
               —
            
            
               biztosítsák a vámügyi jogszabályok végrehajtásában elért eredmények összevethetőségét, valamint a releváns területek meghatározása és megfelelő fő teljesítménymutatók kidolgozása révén javítsák a teljesítmény mérését;
            
         
               —
            
            
               alakítsanak ki szorosabb, eredményes és költséghatékony együttműködést, és amennyiben lehetséges, dolgozzanak ki a tagállamok által, illetve a tagállamok és a Bizottság által közösen végrehajtandó intézkedéseket. E tekintetben a bevált gyakorlatok cseréjén túl fontolóra kell venni, hogy melyek azok a konkrét területek, ahol a szorosabb együttműködés és a közös intézkedések kézzelfogható eredményeket hozhatnak a tagállamok és az EU egésze számára, többek között az erőforrásoknak a vámügyi eljárások végrehajtása során történő összevonása révén. Közös intézkedéseket a szorosabban együttműködni kívánó tagállamok kezdeményezhetnek a Bizottság megfelelő bevonásával. A közös intézkedések hatókörét egyértelműen körül kell határolni, az intézkedéseknek megalapozott gazdasági érveken és megfelelő jogi eszközökön kell alapulniuk, és hozzá kell járulniuk az EU versenyképességének fokozásához;
            
         
               —
            
            
               dolgozzanak ki koherens hosszú távú stratégiát a közösen irányított és működtetett informatikai rendszerekre vonatkozóan a vámügyekhez kapcsolódó minden területen, figyelembe véve a korlátozott erőforrásokat és a pénzügyi vonzatokat;
            
         
               —
            
            
               hozzanak megfelelő intézkedéseket annak érdekében, hogy a vámhatóságok fokozottan együttműködjenek és koordinálják a tevékenységüket más, a kereskedelmi eljárások egyszerűsítése, valamint a nemzetközi ellátási lánc biztonsága és biztonságossága területével foglalkozó szervekkel;
            
         
               —
            
            
               tegyék meg a szükséges erőfeszítéseket a vámüggyel kapcsolatos minden területen a szakpolitika-kialakítás integráltabb megközelítésének biztosítása érdekében, mind uniós, mind tagállami szinten;
            
         
               —
            
            
               biztosítsák a vámhatóságoknak a kereskedelmi közösséggel való szoros és szisztematikus együttműködését uniós és tagállami szinten egyaránt, olyan megoldások kidolgozása érdekében, amelyek összeegyeztethetők a kereskedelemhez és a vámügyhöz kapcsolódó üzleti modellekkel és nemzetközi normákkal;
            
         FELKÉRI A BIZOTTSÁGOT, hogy
   
               —
            
            
               a tagállamokkal szorosan együttműködve tekintse át és ésszerűsítse az EU vámuniójának uniós szinten való végrehajtásával foglalkozó szervek és szakértői csoportok tevékenységét;
            
         
               —
            
            
               hagyja jóvá a Vámpolitikai Csoport mellékelt megbízását;
            
         FELKÉRI A VÁMPOLITIKAI CSOPORTOT, hogy
   
               —
            
            
               azonnali hatállyal hajtsa végre a Vámpolitikai Csoport mellékelt megbízását;
            
         FELKÉRI A TAGÁLLAMOKAT ÉS A JÖVŐBELI ELNÖKSÉGEKET, hogy
   
               —
            
            
               tanulmányozzák és értékeljék a vámügyekkel foglalkozó munkacsoportoknak a stratégiai szempontokat még inkább előtérbe helyező igénybevételére és a tanácsi struktúrán belüli legmegfelelőbb helyének megtalálására kínálkozó lehetőségeket, ideértve a jelentéstételi mechanizmust is, és szükség esetén tegyenek erre vonatkozó javaslatot a Tanácsnak;
            
         
               —
            
            
               kezdeményezzenek megfelelő intézkedéseket a vámügy szerepének politikai szinten való fokozására a Tanácson belül.
            
         
      (1)  COM(2012) 791.
   
      (2)  HL C 80., 2013.3.19., 11. o.
   
   
      I.MELLÉKLET
      Vámpolitikai Csoport
      Megbízás
      
         Tagság
      
      A Vámpolitikai Csoportot az Európai Unió minden tagállamának a vámpolitikával foglalkozó vezetője és az Európai Bizottság adóügyért és vámunióért felelős főigazgatója alkotja. A Vámpolitikai Csoport elnökségét az Európai Bizottság látja el.
      
         Feladatkör
      
      A Vámpolitikai Csoport feladatai a következők:
      
                  —
               
               
                  stratégiai szakpolitikai iránymutatást nyújt az Európai Bizottságnak vámpolitikai kérdésekben, valamint azzal kapcsolatban, hogy hogyan javítható az EU vámuniójának működése;
               
            
                  —
               
               
                  az EU vámuniójának hatékony és eredményes működését segítő, testületi vezető szerepet gyakorol, ideértve az operatív politika-végrehajtási kérdésekkel kapcsolatos vezető szerepet is;
               
            
                  —
               
               
                  megosztja a felmerülő kockázatokkal és a megfelelést érintő kihívásokkal kapcsolatos legjobb gyakorlatokat és információkat;
               
            
                  —
               
               
                  stratégiai felügyeletet és irányítást gyakorol, valamint iránymutatást nyújt a Vám 2020 cselekvési program keretében működő különböző bizottságok és munkacsoportok munkájához, ideértve az olyan véleménykülönbségek rendezését is, amelyek más bizottságok és munkacsoportok tevékenységével kapcsolatban merülhetnek fel; irányítja e bizottságok és munkacsoportok munkáját, valamint tanácsot ad a Bizottságnak bizottságok és munkacsoportok létrehozásával vagy megszüntetésével kapcsolatban, azok munkájának értékelése alapján;
               
            
                  —
               
               
                  fórumot biztosít a korai stratégiai megbeszélésekhez, többek között az alábbiakkal kapcsolatban:
                  
                              —
                           
                           
                              bevezetendő vagy javasolt új vámpolitikai kezdeményezések, illetve tervezett új jogszabályok, amelyek módosítják a fennálló vámpolitikát, illetve hatással vannak arra vagy az operatív eljárásokra;
                           
                        
                              —
                           
                           
                              az új jogszabályokból eredő operatív politika-végrehajtási kérdések;
                           
                        
                              —
                           
                           
                              a tagállamok szervezeti és emberierőforrás-gazdálkodási rendszerére – többek között oktatási és képzési programjaikra, költségvetési és kapacitási vonatkozásokra – hatással lévő változások;
                           
                        
                              —
                           
                           
                              ellenőrzési tevékenységek kiválasztása és elindítása, valamint eredményeik értékelése;
                           
                        
                              —
                           
                           
                              minden egyéb olyan kérdés, amelyet a Vámpolitikai Csoport tagjai stratégiai jellegűnek ítélnek, és amely a Vámpolitikai Csoport feladatkörébe tartozik.
                           
                        
            Az Európai Bizottság a Vámpolitikai Csoport jóváhagyott feladatkörével összefüggésben kellő időben kikéri a tagállamok véleményét a releváns kérdésekkel kapcsolatban.
      
         Ülések
      
      A Vámpolitikai Csoport legalább évente három alkalommal – vagy igény esetén gyakrabban – ülésezik. Az ülések napirendjét – a tagállamokkal konzultálva és a Vámpolitikai Csoport feladatkörét figyelembe véve – az Európai Bizottság készíti el.
      
         Napirend és eljárási szabályzat
      
      A Vámpolitikai Csoport napirendje „A” és „B” napirendi pontokból áll. Az „A” napirendi pontok kizárólag tájékoztató jellegűek, és azokról a Vámpolitikai Csoport tagjai csupán egyszerű dokumentum formájában értesülnek az ülést megelőzően. Az „A” napirendi pontokkal kapcsolatban nem kerül sor beszámolóra vagy megbeszélésre az üléseken, kivéve, ha valamely tagállam vagy az Európai Bizottság legalább egy héttel az ülés előtt értesíti a többi tagot arról, hogy a kérdésről megbeszélést kíván folytatni, és egyértelműen jelzi a megvitatandó kérdés természetét és hatókörét. A „B” napirendi pontokról a tagok megbeszélést folytatnak és döntést hoznak.
      Ha valamely tagállam kéri, hogy egy kérdést „B” napirendi pontként vegyenek fel a napirendre, azt a Vámpolitikai Csoport következő ülésének napirendjére fel kell venni – kivéve abban az esetben, ha a kérdés nem tartozik egyértelműen a Vámpolitikai Csoport feladatkörébe.
      Ha a Vámpolitikai Csoport tagjainak legalább 25 %-a kéri, hogy az Európai Bizottság készítsen jelentést egy, a Vámpolitikai Csoport feladatköréhez kapcsolódó konkrét kérdésről vagy témáról, akkor az Európai Bizottság ennek a kérésnek a Vámpolitikai Csoporttal egyeztetendő határidőn belül eleget tesz – kivéve a Vámpolitikai Csoport jóváhagyásával kivételes körülmények esetén.
   
   
      II. MELLÉKLET
      
         Athéni nyilatkozat az EU vámuniójának irányítási reformjáról
         Az EU vámuniójának irányítási reformjával foglalkozó magas szintű szeminárium
         AZ UNIÓS TAGÁLLAMOK VÁMIGAZGATÁSI SZERVEINEK VEZETŐI ÉS A BIZOTTSÁG ADÓÜGYI ÉS VÁMUNIÓS FŐIGAZGATÓSÁGÁNAK (TAXUD) VEZETŐI, AKIK 2014. MÁRCIUS 20–21-ÉN ATHÉNBAN ÜLÉSEZTEK,
         EMLÉKEZTETVE
         arra, hogy az EU vámuniója elkötelezett az Európai Uniónak az EUSZ 2. cikkében meghatározott céljai iránt, és hozzájárul e célok teljesítéséhez;
         a vámunió helyzetéről szóló 2012. december 21-i bizottsági közleményre (COM(2012)791), amelyben a Bizottság felkérte az Európai Parlamentet és a Tanácsot arra, hogy a prioritások meghatározása érdekében kezdjenek párbeszédet az érdekelt felekkel, valamint hajtsák végre a vámunió irányításának reformját;
         az EU vámuniójának fejlődéséről szóló 2013. március 19-i tanácsi következtetésekre, amelyekben a Tanács felhívta a figyelmet többek között arra, hogy javítani kell a vámunió belső irányítását, erősíteni kell az egyéb szervekkel és a magánszektorral való együttműködést, valamint nagy figyelmet kell fordítani azokra a feltételekre és erőforrásokra, amelyek ahhoz szükségesek, hogy a legjobb szolgáltatást lehessen nyújtani a gazdasági szereplők számára;
         arra, hogy az EU vámuniója az európai integráció és az európai politika egyik legsikeresebb példája;
         arra, hogy az EU vámunióját szilárd jogi keret alapozza meg, amely az Unió kizárólagos hatáskörébe tartozik, ám a vámügyi jogszabályok végrehajtása és az e célból folytatott együttműködés elsősorban a tagállamok felelőssége;
         a tagállamok vámigazgatási szerveinek vezetői által tett korábbi nyilatkozatokra, amelyekben a tagállamok közötti, illetve a tagállamok és a Bizottság közötti – az EU vámuniójának irányítási reformja érdekében folytatandó – együttműködés lehetséges új formáiról folytatandó vitára hívtak fel (például Prágában és Rukában);
         a főigazgatók magas szintű munkacsoportjának jelentésére, amely a vámunió helyzetéről szóló bizottsági közleményben azonosított kihívásokkal és az abban foglalt javaslatokkal foglalkozik;
         az Európai Bizottság azon kötelezettségvállalására, miszerint 2014-ig előterjeszti az EU vámuniójának irányítási reformjára vonatkozó tervet;
         arra, hogy az irányításra vonatkozó átfogó célkitűzések között szerepel, hogy javítani kell az EU vámuniójának működési hatékonyságát, és ezt a leginkább költséghatékony módon, az uniós és a tagállami erőforrások leggazdaságosabb felhasználásával kell végrehajtani;
         a gazdasági szereplőkkel és a kereskedelmi közösséggel való szoros együttműködés – mint a jogszerű kereskedelem támogatásának és elősegítésének eszköze – jelentőségét, valamint annak fontosságát, hogy hatékony stratégiák kerüljenek kidolgozásra az üzleti modellek kellő figyelembevétele mellett;
         TUDOMÁSUL VÉVE:
         hogy az EU vámuniója jelentős fejlődésen ment keresztül a tevékenységek mértéke, az információtechnológiai megvalósítás, valamint a szakpolitikai és jogszabályi háttér tekintetében;
         hogy a vámigazgatási szervek 2010-ben elvégzett „önértékeléséről” készített tanulmány következtetései szerint a vámunió irányításának fejlesztésére és korszerűsítésére van szükség;
         az EU vámuniójának értékeléséről szóló tanulmány következtetéseit;
         hogy a folyamatosan alakuló szakpolitikai szükségleteknek, az érdekelt felek igényeinek és a változó globális üzleti környezetnek való megfeleléshez szükséges gyorsaság továbbra is magas színvonalú szolgáltatásokat igényel az EU vámuniójának minden tevékenységi területén és az eredmények mérése tekintetében egyaránt;
         hogy a főigazgatók irányítási reformmal foglalkozó magas szintű munkacsoportjának következtetései határozott támogatást kaptak és különösen azt, hogy a 28 tagállam egyhangúlag jóváhagyta a Vámpolitikai Csoportnak adott, a mellékletben foglaltak szerinti megbízást;
         A FENTIEKRE TEKINTETTEL, AZ EU VÁMUNIÓJÁNAK IRÁNYÍTÁSÁT FELÜLVIZSGÁLVA, EGYETÉRTENEK AZ ALÁBBIAKKAL KAPCSOLATBAN:
         tekintettel arra, hogy az EU vámuniója általánosságban jól működik, a vámunió működésének javítása érdekében hozott intézkedéseknek kiegészítő jellegűeknek kell lenniük, és elsősorban a már meglévő struktúrákra és eljárásokra kell épülniük;
         Mindezek alapján különös figyelmet kell fordítani a következőkre:
         
            A vámügyi jogszabályok végrehajtásában elért eredmények összevethetőségének biztosítása
         
         Az egységes jogszabályok és az összehangolt végrehajtás elengedhetetlenül szükséges az EU vámuniójának hatékony működéséhez, valamint fontos, hogy az e tekintetben elért eredmények összevethetők legyenek; ehhez pedig a releváns területek meghatározása és megfelelő fő teljesítménymutatók kidolgozása révén javítani kell a teljesítmény mérését;
         
            Szorosabb együttműködés kialakítása és közös intézkedések kidolgozása
         
         Kétségtelenül van még lehetőség a tagállamok közötti szorosabb együttműködésre. A hatékonyság költséghatékony módon történő javítása megköveteli, hogy a tagállamok és a Bizottság megvizsgálják, hogy melyek azok a konkrét területek, ahol az együttműködés és a közös intézkedések kézzelfogható eredményeket hozhatnak a tagállamok és az EU egésze számára. A bevált gyakorlatok cseréjét elsősorban a következő területeken kell közös intézkedések mérlegelésével és szervezésével kiegészíteni: vámtisztviselők képzése; egyszerűsített eljárások és engedélyezett gazdálkodók; kockázat- és válságkezelés; következetes előzetes rendelkezések, például kötelező vámtarifa- és eredetinformációk; következetes értékelési gyakorlatok; az informatikai rendszerek kölcsönös átjárhatósága a hibrid megközelítés alkalmazásával.
         Közös intézkedéseket a szorosabban együttműködni kívánó tagállamok kezdeményezhetnek a Bizottság megfelelő bevonásával. Közös intézkedés lehet többek között, amennyiben azt megalapozott gazdasági érvek támasztják alá, az erőforrások összevonása a vámügyi eljárások végrehajtása során, ami jelentős megtakarítást eredményezhet tagállami és uniós szinten;
         
            Hosszú távú informatikai terv és stratégia kialakítása
         
         Koherens hosszú távú stratégiát kell kidolgozni a közösen irányított és működtetett informatikai rendszerekre vonatkozóan a vámügyekhez kapcsolódó minden területen, figyelembe véve a korlátozott erőforrásokat és a pénzügyi vonzatokat;
         
            Kapcsolattartás más hatóságokkal
         
         A vámigazgatási szervek a nemzetközi kereskedelem felügyeletéért elsősorban felelős hatóságok. A vámunió jobb működése szempontjából kulcsfontosságú a szakpolitika kialakításának a Bizottság és a tagállamok közös erőfeszítéseit magában foglaló, integráltabb megközelítése. A vámigazgatási szerveknek az egyéb szervekkel való együttműködése és tevékenységük koordinálása alapvető fontosságú a hatékonyság szempontjából, és egyidejűleg a szűkös erőforrások felhasználása tekintetében is előnyöket hozhat.
         
            Szorosabb együttműködés a kereskedelmi közösséggel
         
         Napjaink világában, amelyet a kereskedelem és az ellátási láncok tekintetében egyre nagyobb kölcsönös függőség jellemez, a vámigazgatási szervek hatékonyságát nem csupán annak alapján kell megítélni, hogy milyen védelmet biztosítanak a társadalomnak és az államháztartásnak, hanem annak alapján is, hogy milyen gyorsasággal képesek kezelni a jogszerű kereskedelmi ügyleteket. Az EU vámuniójának jó irányítása megköveteli a vámhatóságoknak a kereskedelmi közösséggel való szoros és szisztematikus együttműködését uniós és tagállami szinten egyaránt, olyan megoldások kidolgozása érdekében, amelyek összeegyeztethetők az üzleti modellekkel és a nemzetközi normákkal;
         
            A vámügy jelentőségének hangsúlyozása politikai szinten
         
         A vámügy szerepe számottevően megváltozott az elmúlt években, hiszen a vámbeszedés és a csempészet területén kívül más területeken is folyamatosan bővülő feladatokkal rendelkezik. Fontos, hogy ezt a szerepet politikai szinten – többek között a Miniszterek Tanácsán belül – és a nyilvánosság körében is pontosan értsék és támogassák. Ezért kezdeményezni kellene annak vizsgálatát, hogy hogyan lehet hatékonyabban, a stratégiai szempontokat még inkább előtérbe helyezve igénybe venni a vámügyekkel foglalkozó munkacsoportokat a Tanács keretében, illetve hogyan lehet azokat a legjobban elhelyezni a tanácsi struktúrán belül.
         Ezeknek a kiemelt fontosságú céloknak a megvalósítása szükségessé teszi a vámpolitikai együttműködés erősítését az EU-n belül. Ehhez pedig „újrakezdésre” van szükség, azaz felül kell vizsgálni és ésszerűsíteni kell az EU vámuniójának uniós szinten való végrehajtásával foglalkozó szervek és szakértői csoportok tevékenységét. A mellékelt megbízás végrehajtása során a Vámpolitikai Csoportnak – mint vámpolitikai kérdésekben a Bizottság tanácsadójának – proaktívan kell eljárnia, és a jövőre nézve alkalmazandó stratégiára, valamint a lépésenkénti operatív végrehajtásra kell összpontosítania.
         
            Üdvözölnék, hogy a Tanács következtetéseket fogadjon el az EU vámuniójának helyzetéről szóló közleményről.